Il-pjan ta' Aħitofel U Aħitofel qal lil Absalom: "Ħallini nagħżel tnax-il elf ruħ u naqbad u nitlaq għal wara David dan il-lejl. U nasal fuqu kif ikun għajjien u idejh mitluqa, u nwerwru; in-nies kollha li hemm miegħu jaħarbu, u jien nidrob is-sultan waħdu. U rreġġa' l-poplu kollu lejk, bħalma għarusa terġa' lura għal għand żewġha. Fl-aħħar mill-aħħar int il-ħajja ta' wieħed biss qiegħed tfittex, biex il-poplu kollu jkun fis-sliem." U dan il-kliem għoġob lil Absalom u lix-xjuħ kollha ta' Iżrael. Imma Absalom qalilhom: "Sejħu wkoll lil Ħusaj l-Araki, u nisimgħu xi jgħid hu wkoll." U Ħusaj ġie għand Absalom, u dan kellmu u qallu: "Dan u dan qal Aħitofel: nagħmlu kif qal? Jekk le, tkellem int." U Ħusaj wieġeb lil Absalom: "Din id-darba mhux tajjeb il-parir li ta Aħitofel." U Ħusaj issokta: "Int taf lil missierek u lil niesu; taf li huma nies qalbiena u qalbhom kollha mrar, bħall-orsa selvaġġa meta jeħdulha l-frieħ. Imbagħad missierek hu bniedem gwerrier, u mhux se jħalli l-poplu jintelaq. Żgur li bħalissa jinsab moħbi f'xi ħofra jew xi mkien ieħor. Jekk imbagħad joqtlu lil xi ħadd, mill-ewwel jisimgħu u jgħidu: 'Saret ħerba fost in-nies ta' Absalom'. U mqar il-bniedem qalbieni, ukoll jekk ikollu qalb ta' ljun, jintelaq żgur; għax Iżrael kollu jaf li missierek hu bniedem qalbieni, u n-nies tiegħu huma nies ta' ħila. Dan hu l-parir tiegħi: Ħa jinġema' madwarek il-poplu kollu ta' Iżrael, minn Dan sa Birsaba f'kotra kbira daqs ir-ramel f'xatt il-baħar, u int timxi f'nofshom. Malli naslu fuqu f'wieħed mill-postijiet fejn jinsab, nintefgħu fuqu bħalma taqa' n-nida fuq l-art, u ma nħallu anqas wieħed, la minnu u lanqas min-nies li hemm miegħu. U jekk jinġabar f'xi belt, iġibu l-ħbula Iżrael kollu għal dik il-belt, u nkarkruha għal ġol-wied sakemm ma jifdal anqas żrara f'lokha." U Absalom u n-nies kollha ta' Iżrael qalu: "Il-parir ta' Ħusaj l-Araki, aħjar mill-parir ta' Aħitofel." Il-Mulej kien li ried ixejjen il-parir tajjeb ta' Aħitofel, għax il-Mulej ried iġib l-għawġ fuq Absalom. U Ħusaj qal lil Sadok u lil Abjatar, il-qassisin: "Dan u dan il-parir ta' Aħitofel lil Absalom u lix-xjuħ ta' Iżrael, u dan u dan il-parir li tajtu jien. Issa mela fittxu morru, u agħtu l-aħbar lil David, u għidulu: 'Tgħaddux il-lejl fil-mogħdijiet tad-deżert, imma għaddu għan-naħa l-oħra, li ma jinqabdux is-sultan u n-nies kollha li hemm miegħu." U Ġonatan u Aħimagħas kienu jistennew ħdejn Għajn-rogel, u kienet tmur qaddejja u ġġibilhom l-aħbarijiet, u huma mbagħad kienu jmorru u jgħarrfu s-sultan David; għax ma kinux jissugraw jidhru deħlin il-belt. Imma lemaħhom żagħżugħ u għarraf b'dan lil Absalom; u huma t-tnejn telqu malajr u daħlu f'dar ta' wieħed raġel f'Baħurim, li kellu bir fil-bitħa, u niżlu fih. U l-mara qabdet biċċa u firxitha fuq il-bokka tal-bir, u xerrdet fuqha qamħ misħuq, u ħadd ma ntebaħ b'xejn. U waslu l-qaddejja ta' Absalom għand il-mara tad-dar u staqsewha: "Fejn huma Aħimagħas u Ġonatan?" U weġbithom il-mara: "Għaddew 'l hemm mill-ġibjun!" Dawk fittxewhom u ma sabuhomx; u reġgħu lura lejn Ġerusalemm. Malli dawn telqu, l-oħrajn telgħu mill-bir u marru jgħarrfu lis-sultan David u qalulu: "Qumu u aqsmu x-xmara, għax dan u dan kien il-parir ta' Aħitofel kontrikom." U David qam bin-nies kollha li kellu miegħu u qasmu l-Ġordan; u sa ma sebaħ filgħodu ma kien fadal anqas wieħed li ma kienx qasam il-Ġordan. U Aħitofel, meta ra li l-parir tiegħu ma seħħx, xedd il-ħmar, u qabad u mar id-dar fil-belt tiegħu. Ta l-aħħar ordnijiet lil niesu, u tgħallaq, u miet, u difnuh f'qabar missieru. Il-mewt ta' Absalom U David wasal Maħanajm; u Absalom qasam il-Ġordan, hu u n-nies kollha ta' Iżrael miegħu. Absalom qiegħed lil Għamaxa minflok Ġowab fuq l-eżerċtu; Għamaxa kien bin wieħed jismu Itra, Ismagħeli , li kien resaq lejn Abigajl, bint Ġesse u oħt Seruja, omm Ġowab. U Iżrael u Absalom waqqfu l-kamp fl-art ta' Gilgħad. U ġara kif wasal David Maħanajm, Sobi bin Naħas minn Rabba tal-Għammonin, u Makir bin Għammijel minn Lodebar, u Barżillaj il-Gilgħadi minn Rogelim, ġabulu ifirxa, ħsajjar, bwieqi, kwies tal-fuħħar, qamħ, xgħir, dqiq, u qamħ inkaljat, ful, għads inkaljat, għasel, u butir, nagħaġ u ġbejniet tal-baqar; ġiebu kollox quddiem David u n-nies li kellu miegħu biex jieklu, għax qalu: "Dawn in-nies bil-ġuħ, għajjiena u għatxana fid-deżert."